Henri Pensis

Den Henri Pensis, gebuer den 3. November 1900 am Pafendall, a gestuerwen den 1. Juni 1958 an der Stad Lëtzebuerg, war den éischten Dirigent vum Sinfoneschen Orchester vu Radio LëtzebuergOffiziellen deemolege franséischsproochegen Numm: Orchestre de Radio Luxembourg., aus deem 1996 den Orchestre philharmonique du Luxembourg (OPL) ervirgaangen ass. An dëser Funktioun war hien de Virgänger vum Carl Melles.

 Liewen 
Den Henri Pensis gouf am Haus 10 An der Hiel am Pafendall, als Fils vum Henri Victor Pensis an der Anna Jonas gebuer.

Hien huet am Conservatoire vu Lëtzebuerg studéiert, duerno zu Bréissel an an der Musikhochschule zu Köln. Seng Carrière huet hien als Violonist ugefaangen.

1926 gouf hien no engem internationale Concours zum „Konzertmeister des Symphonie-Orchesters Köln-Langenberg“ genannt. Hie fält dem Hermann Abendroth op, deen him proposéiert, säi Schüler an der Musikhochschule ze ginn. Den Henri Pensis hëlt un, hie kritt eng zolidd Bourse an erschaaft sech eng ausseruerdentlech musikalesch an technesch Basis.

1932 gouf hie vu Radio Lëtzebuerg beoptragt, e Radiosorchester op d'Been ze stellen. 1939 huet RTL wéinst der Krichsgefor missen zoumaachen.

Den 29. Februar 1940 goung den Henri Pensis op eng Invitatioun hin an d'USA. Hien huet fir d'éischt den „New Jersey Philharmonic Orchestra“ geleet, 1942 de „Sioux-City Symphony Orchestra“ gradewéi de „Lincoln Symphony Orchestra“. Hien huet dräi Concerten an der weltbekannter Carnegie Hall dirigéiert. Nom Krich ass hien 1946 op Lëtzebuerg zeréckkomm an huet de Service musical vu Radio Lëtzebuerg reorganiséiert.

Vun 1955 un huet hien ënner enger schlëmmer Aekränkt gelidden. Säi leschte Concert huet hien den 19. Mee 1958 bei der Expo 58, der Weltausstellung zu Bréissel, ginn. Den Henri Pensis ass den 1. Juni 1958 gestuerwen.

Den Henri Pensis war als Dirigent sou ausgefëllt, datt en net vill Zäit hat fir ze komponéieren an nëmme wéineg Wierker hannerlooss huet.

Den Isaak Stern schreift: " I knew Henri Pensis and made music with him both in US and on the Radio Luxembourg many times. He was an excellent conductor and musician, always devoted to the service of music on the highest standard". 

 Wierk (Auswiel) 

 Soir d'été (poème symphonique)
 Fugue classique
 Suite pour orchestre
 Scène de danse pour orchestre
 Nockes an Nackes (comédie musicale)
 Hymne solennel
 Fantaisie de Noël

Populär Melodien:
 Fir d'Fräiheet
 Op der Juegd
 D'Fréijoerslidd

 Undenken un den Henri Pensis 
 Fir un hien ze erënnere gouf zu Gaasperech eng Strooss no him genannt: d'Rue Henri Pensis.
 De 15. November 2020 gouf op sengem Gebuertshaus am Pafendall eng Gedenkplack devoiléiert. Op der Plack steet follgenden Text:
Henri Pensis
3 novembre 1900-1er juin 1958 
Chef d'orchestre, violoniste, compositeur
fils de Henri Victor Pensis et de Anna Jonas

Ici naquit Henri Pensis, co-fondateur et premier chef de l'Orchestre de Radio Luxembourg, le 3 novembre 1900.
En exil de 1940 à 1946, dirigea le New Jersey Philharmonic Orchestra, le Sioux City, le Lincoln Symphony Orchestra et donna des concerts au Carnegie Hall de New York.

Henri Pensis a fait honneur à son pays à travers le monde et fut apprécié pour ses connaissances musicales et son dévouement passionné au service de la musique.

Luxembourg-Pfaffenthal en novembre 2020
 Gielercher 





 Literatur 
 Thill, Norbert, 2000. Licht und Schatten eines Dirigentenlebens: Erinnerungen an Henri Pensis zu seinem 100. Geburtstag. Die Warte Année 52, Nr. 37: 1-2 (Nr. 1944, 30. November). Luxembourg.
 Weber, Loll, 1983. Hommage à Henri Pensis.  2.
 Weber, Loll, 1998. Henri Pensis, ein Dirigent aus Luxemburg (1900 - 1958). Institut grand-ducal, Section des arts et lettres. Impr. Saint-Paul. 307 S. ISBN 2-9599954-0-6.
 Weber, Loll, 2001. Vom Radioorchester zum Orchestre Philharmonique. Ons Stad 66: 17-21.
 Weber, Loll, 2008. "Lieber Pensis... Cher Pensis...": Zum 50. Todestag des Dirigenten: Blick in seine Privatkorrespondenz. , Joer 29, Nr. 1: 23-50. Luxembourg

 Um Spaweck 
 Offiziell Websäit vum OPL
Den Henri Pensis am Musikerlexikon

Kategorie:Lëtzebuergesch Violonisten
Kategorie:Lëtzebuergesch Komponisten
Kategorie:Gebuer 1900
Kategorie:Gestuerwen 1958
Kategorie:Chevalier de la Légion d'honneur
Kategorie:Chevalier de l'ordre de la couronne de chêne
Kategorie:Officier de l'ordre de mérite civil et militaire d'Adolphe de Nassau
Kategorie:Chevalier vum Ordre de Léopold
Kategorie:Persounen, no deenen eng Struktur zu Lëtzebuerg genannt ass
Kategorie:Dirigente vun de Lëtzebuerger Philharmoniker